DA Den Europæiske Unions Tidende L 326/1

RÅDETS AFGØRELSE (EU) 2017/2269

af 7. december 2017

om fastsættelse af en flerårig ramme for Den Europæiske Unions Agentur for Grundlæggende Rettigheder for 2018-2022

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 352,

under henvisning til forslag fra Europa-Kommissionen,

efter fremsendelse af udkast til lovgivningsmæssig retsakt til de nationale parlamenter,

under henvisning til godkendelse fra Europa-Parlamentet (1),

efter en særlig lovgivningsprocedure, og

ud fra følgende betragtninger:

(1) For at Den Europæiske Unions Agentur for Grundlæggende Rettigheder (»agenturet«) kan udføre sine opgaver bedst muligt, skal der af Rådet hvert femte år vedtages en flerårig ramme, der fastlægger de præcise tematiske områder for agenturets arbejde som fastsat i forordning (EF) nr. 168/2007 (2).

(2) Den første flerårige ramme blev fastsat ved Rådets afgørelse 2008/203/EF (3). Den anden flerårige ramme blev fastsat ved Rådets afgørelse 252/2013/EU (4).

(3) Den flerårige ramme bør kun gennemføres inden for rammerne af EU-rettens anvendelsesområde.

(4) Den flerårige ramme bør være i overensstemmelse med Unionens prioriteter under behørig hensyntagen til de linjer, der udstikkes i Europa-Parlamentets beslutninger og Rådets konklusioner vedrørende grundlæggende rettigheder.

(5) I den flerårige ramme bør der tages behørigt hensyn til agenturets finansielle og menneskelige ressourcer.

(6) Den flerårige ramme bør indeholde bestemmelser med henblik på at sikre komplementaritet med de opgaver, der er tillagt andre EU-organer, -kontorer og -agenturer, samt med Europarådet og andre internationale organisationer, der beskæftiger sig med grundlæggende rettigheder. De mest relevante EU-organer, -kontorer og -agenturer i relation til denne flerårige ramme er Det Europæiske Asylstøttekontor (EASO) oprettet ved Europa-Parlamentets og Rådets forordning (EU) nr. 439/2010 (5), Det Europæiske Agentur for Grænse- og Kystbevogtning (Frontex) oprettet ved Rådets forordning (EF) nr. 2007/2004 (6) og givet et nyt navn ved Europa-Parlamentets og Rådets forordning (EU) 2016/1624 (7), Det Europæiske Migrationsnetværk oprettet ved Rådets beslutning 2008/381/EF (8), Det Europæiske Institut for Ligestilling mellem Mænd og Kvinder (EIGE) oprettet ved Europa-Parlamentets og Rådets forordning (EF) nr. 1922/2006 (9), Den Europæiske Tilsynsførende for Databeskyttelse (EDPS) oprettet ved Europa-Parlamentets og Rådets forordning (EF) nr. 45/2001 (10), Den Europæiske Unions Agentur for Net- og Informationssikkerhed (ENISA) oprettet ved Europa-Parlamentets og Rådets forordning (EF) nr. 526/2013 (11), Eurojust oprettet ved Rådets afgørelse 2002/187/RIA (12), Den Europæiske Politienhed (Europol) oprettet ved Rådets afgørelse 2009/371/RIA (13), Den Europæiske Unions Agentur for Uddannelse inden for Retshåndhævelse (Cepol) oprettet ved Europa-Parlamentets og Rådets forordning (EU) 2015/2219 (14), Det Europæiske Institut til Forbedring af Leve- og Arbejdsvilkårene (Eurofound) oprettet ved Rådets forordning (EØF) nr. 1365/75 (15) samt Det Europæiske Agentur for den Operationelle Forvaltning af Store IT-systemer inden for Området med Frihed, Sikkerhed og Retfærdighed (eu-LISA) oprettet ved Europa-Parlamentets og Rådets forordning (EU) nr. 1077/2011 (16).

(7) De tematiske områder i agenturets arbejde bør omfatte bekæmpelse af racisme, fremmedhad og intolerance i forbindelse hermed.

(8) I betragtning af betydningen af kampen mod fattigdom og social eksklusion for Unionen — som har gjort området til ét af fem målområder i sin vækststrategi Europa 2020 — bør agenturet se nærmere på de økonomiske og sociale forudsætninger, der tillader en effektiv udnyttelse af grundlæggende rettigheder, når der indsamles og videreformidles data inden for de tematiske områder, der er fastlagt i denne afgørelse.

(9) Kommissionen hørte ved udarbejdelsen af sit forslag agenturets bestyrelse og modtog en skriftlig udtalelse den 1. marts 2016. Agenturets bestyrelse blev endvidere hørt på mødet den 19. og 20. maj 2016.

(10) Agenturet kan efter anmodning fra Europa-Parlamentet, Rådet eller Kommissionen arbejde uden for de tematiske områder, der er fastlagt i den flerårige ramme, jf. artikel 5, stk. 3, i forordning (EF) nr. 168/2007, forudsat at dets finansielle og menneskelige ressourcer tillader det —

VEDTAGET DENNE AFGØRELSE:

Artikel 1

Flerårig ramme

1. Der fastsættes herved en flerårig ramme for Den Europæiske Unions Agentur for Grundlæggende Rettigheder (»agenturet«) for perioden 2018-2022.

2. Agenturet udfører i overensstemmelse med artikel 3 i forordning (EF) nr. 168/2007 de opgaver, der er fastlagt i nævnte forordnings artikel 4, stk. 1, inden for de tematiske områder, der er fastlagt i denne afgørelses artikel 2.

Artikel 2

Tematiske områder

De tematiske områder er følgende:

a) ofre for forbrydelser og adgang til domstolsprøvelse

b) ligestilling og forskelsbehandling på grund af køn, race, farve, etnisk eller social oprindelse, genetiske anlæg, sprog, religion eller tro, politiske eller andre anskuelser, tilhørsforhold til et nationalt mindretal, formueforhold, fødsel, handicap, alder, seksuel orientering eller ethvert andet forhold eller på grund af nationalitet

c) informationssamfundet og navnlig respekt for privatlivet og beskyttelse af personoplysninger

d) retligt samarbejde, undtagen i straffesager

e) indvandring, grænser, asyl og integration af flygtninge og indvandrere

f) racisme, fremmedhad og intolerance i forbindelse hermed

g) barnets rettigheder

h) integration af og social inklusion for romaer.

Artikel 3

Komplementaritet og samarbejde med andre organer

1. Med henblik på gennemførelsen af den flerårige ramme sikrer agenturet et hensigtsmæssigt samarbejde og en hensigtsmæssig koordinering med relevante EU-institutioner, -organer, -kontorer og -agenturer, medlemsstaterne, internationale organisationer og civilsamfundet, jf. artikel 6, 7, 8 og 10 i forordning (EF) nr. 168/2007.

2. Agenturet beskæftiger sig kun med spørgsmål vedrørende forskelsbehandling på grund af køn som led i og i den udstrækning, det er relevant for det arbejde, der skal udføres af agenturet om generelle spørgsmål om forskelsbehandling, som omhandlet i artikel 2, litra b), under hensyntagen til, at Det Europæiske Institut for Ligestilling mellem Mænd og Kvinder (EIGE) har til opgave at indsamle data om ligestilling mellem mænd og kvinder og forskelsbehandling på grund af køn. Agenturet og EIGE samarbejder i overensstemmelse med samarbejdsaftalen af 22. november 2010.

3. Agenturet samarbejder med andre EU-organer, -kontorer og -agenturer såsom Det Europæiske Institut til Forbedring af Leve- og Arbejdsvilkårene (Eurofound) i overensstemmelse med samarbejdsaftalen af 8. oktober 2009, med Det Europæiske Agentur for Grænse- og Kystbevogtning (Frontex) i overensstemmelse med samarbejdsaftalen af 26. maj 2010, med Det Europæiske Asylstøttekontor (EASO) i overensstemmelse med samarbejdsaftalen af 11. juni 2013, Eurojust i overensstemmelse med aftalememorandummet af 3. november 2014 og Det Europæiske Agentur for den Operationelle Forvaltning af Store IT-Systemer inden for Området med Frihed, Sikkerhed og Retfærdighed (eu-Lisa) i overensstemmelse med samarbejdsordningen af 6. juli 2016. Det samarbejder derudover med Den Europæiske Politienhed (Europol), Den Europæiske Unions Agentur for Uddannelse inden for Retshåndhævelse (Cepol) og Det Europæiske Migrationsnetværk i overensstemmelse med de fremtidige samarbejdsaftaler. Samarbejdet med disse organer begrænses til aktiviteter, der er omfattet af anvendelsesområdet for de tematiske områder, der er fastlagt i artikel 2.

4. Agenturet udfører sine opgaver vedrørende informationssamfundet, og navnlig respekten for privatlivet og beskyttelsen af personoplysninger, i samarbejde med og på en måde, der sikrer komplementaritet med det arbejde, der udføres af Den Europæiske Tilsynsførende for Databeskyttelse (EDPS), Det Europæiske Databeskyttelsesråd, Den Europæiske Unions Agentur for Net- og Informationssikkerhed (ENISA) og Europa-Kommissionens Fælles Forskningscenter (JRC).

5. Agenturet koordinerer sin virksomhed med Europarådets virksomhed i overensstemmelse med artikel 9 i forordning (EF) nr. 168/2007 og aftalen mellem Det Europæiske Fællesskab og Europarådet om samarbejde mellem Den Europæiske Unions Agentur for Grundlæggende Rettigheder og Europarådet (17), som der henvises til i nævnte artikel.

Artikel 4

Ikrafttræden

Denne afgørelse træder i kraft på tyvendedagen efter offentliggørelsen i Den Europæiske Unions Tidende.

Den finder anvendelse fra den 1. januar 2018.

Udfærdiget i Bruxelles, den 7. december 2017. På Rådets vegne A. ANVELT Formand

(1) Godkendelse af 1.6.2017 (endnu ikke offentliggjort i EUT).

(2) Rådets forordning (EF) nr. 168/2007 af 15. februar 2007 om oprettelse af Den Europæiske Unions Agentur for Grundlæggende Rettigheder (EUT L 53 af 22.2.2007, s. 1).

(3) Rådets afgørelse 2008/203/EF af 28. februar 2008 om gennemførelse af forordning (EF) nr. 168/2007 for så vidt angår vedtagelse af en flerårig ramme for Den Europæiske Unions Agentur for Grundlæggende Rettigheder for 2007-2012 (EUT L 63 af 7.3.2008, s. 14).

(4) Rådets afgørelse 252/2013/EU af 11. marts 2013 om oprettelse af en flerårig ramme for Den Europæiske Unions Agentur for Grundlæggende Rettigheder for 2013-2017 (EUT L 79 af 21.3.2013, s. 1).

(5) Europa-Parlamentets og Rådets forordning (EU) nr. 439/2010 af 19. maj 2010 om oprettelse af et europæisk asylstøttekontor (EUT L 132 af 29.5.2010, s. 11).

(6) Rådets forordning (EF) nr. 2007/2004 af 26. oktober 2004 om oprettelse af et europæisk agentur for forvaltning af det operative samarbejde ved EU-medlemsstaternes ydre grænser (EUT L 349 af 25.11.2004, s. 1).

(7) Europa-Parlamentets og Rådets forordning (EU) 2016/1624 af 14. september 2016 om den europæiske grænse- og kystvagt og om ændring af Europa-Parlamentets og Rådets forordning (EU) 2016/399 og om ophævelse af Europa-Parlamentets og Rådets forordning (EF) nr. 863/2007 Rådets forordning (EF) nr. 2007/2004, og Rådets beslutning 2005/267/EF (EUT L 251 af 16.9.2016, s. 1).

(8) Rådets beslutning 2008/381/EF af 14. maj 2008 om oprettelse af et europæisk migrationsnetværk (EUT L 131 af 21.5.2008, s. 7).

(9) Europa-Parlamentets og Rådets forordning (EF) nr. 1922/2006 af 20. december 2006 om oprettelse af et europæisk institut for ligestilling mellem mænd og kvinder (EUT L 403 af 30.12.2006, s. 9).

(10) Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (EFT L 8 af 12.1.2001, s. 1).

(11) Europa-Parlamentets og Rådets forordning (EU) nr. 526/2013 af 21. maj 2013 om Den Europæiske Unions Agentur for Net- og Informationssikkerhed (ENISA) og om ophævelse af forordning (EF) nr. 460/2004 (EUT L 165 af 18.6.2013, s. 41).

(12) Rådets afgørelse (2002/187/RIA) af 28. februar 2002 om oprettelse af Eurojust for at styrke bekæmpelsen af grov kriminalitet (EFT L 63 af 6.3.2002, s. 1).

(13) Rådets afgørelse 2009/371/RIA af 6. april 2009 om oprettelse af Den Europæiske Politienhed (Europol) (EUT L 121 af 15.5.2009, s. 37).

(14) Europa-Parlamentets og Rådets forordning (EU) 2015/2219 af 25. november 2015 om Den Europæiske Unions Agentur for Uddannelse inden for Retshåndhævelse (Cepol) og om erstatning og ophævelse af Rådets afgørelse 2005/681/RIA (EUT L 319 af 4.12.2015, s. 1).

(15) Rådets forordning (EØF) Nr. 1365/75 af 26. maj 1975 om oprettelse af et europæisk institut til forbedring af livs- og arbejdsvilkårene (EFT L 139 af 30.5.1975, s. 1).

(16) Europa-Parlamentets og Rådets forordning (EU) nr. 1077/2011 af 25. oktober 2011 om oprettelse af et europæisk agentur for den operationelle forvaltning af store it-systemer inden for området med frihed, sikkerhed og retfærdighed (EUT L 286 af 1.11.2011, s. 1).

(17) Aftale mellem Det Europæiske Fællesskab og Europarådet om samarbejde mellem Den Europæiske Unions Agentur for Grundlæggende Rettigheder og Europarådet (EUT L 186 af 15.7.2008, s. 7).